Paška, Pavol, poslanec NR SR (2011-09-13):
Ďakujem pekne, pán podpredseda. Pôvodne som chcel vystúpiť hneď po tom, ako vystúpil pán predseda Národnej rady, ale rešpektujem techniku prihlásenia sa. Bol som trošku alebo prihlásil som sa trošku neskoro, ale teraz som veľmi rád. Pán poslanec Lipšic, pán minister Lipšic, prepáčte, vy máte neuveriteľný dar spolu s pani premiérkou urobiť z núdze cnosť. Vždy, keď niečo nefunguje a keď máte prúser, prepáčte za tento výraz, tak to je cnosť. Viete, to je ako za starej dobrej prvej Československej republiky, keď všetci títo cnostní páni chodili do toho bordelu, ale keď ich nachytali, tak potom rozprávali tej svojej manželke, že vieš, ale tá moja bola určite najkrajšia. Vy sa správate úplne takisto. A vy si naozaj myslíte, že – a teraz použijem vaše slová –, že ľudia sú hlúpi a že nevedia? Nuž, prosím vás, buďte trošku objektívni. Pravdou je, a týka sa to pani premiérky, jednoducho nikdy nebola korupcia tak vysoko, nikdy nebola tak blízko premiéra a či budete rozprávať, čo chcete, a či budete povyšovať vašu neschopnosť alebo vaše, stratu vašej ilúzie, ktorú ste strávili na akúkoľvek cnosť, tak to tak nebude, jednoducho. Ďakujem pekne, že ste si ma vypočuli. Boli ste na vojne, pán minister? Boli ste na vojne? (Reakcia ministra.) Tak ale bez čiapky sa nemá salutovať. Ja som bol dva roky, pekný večer vám želám. (Potlesk.) Ale teraz vážne úplne. Chcel som reagovať na pána predsedu a súvisí to s pani premiérkou a nechcem odbáčať od veľmi vážnej témy a bol by som veľmi nerád, keby sa z tohoto stal kabaret. Akokoľvek pán minister vnútra mal taký pocit, že v rámci jeho piár to prospeje. Viete, pán predseda Národnej rady Sulík len potvrdil presne to, čo zaznelo v odôvodnení návrhu. Rozdelil to svoje vystúpenie do dvoch – preňho charakteristických – oblastí. Jedna ekonomická, kde už rok aj niečo sa snaží presvedčiť nielen ľudí na Slovensku, ale Európu a celý svet, že on je ten jediný génius a ekonóm par excellance, ktorý je schopný vyriešiť ako Jára Cimrman všetky problémy ľudstva. A druhé bolo, presne ten druhý charakteristický alebo tá druhá charakteristická črta, ktorou začal urážať podľa mňa nielen poslancov a poslankyne SMER-u, ale muselo sa to dotknúť podľa mňa všetkých normálne mysliacich poslancov tu v Národnej rade. Ale kde je ten kontext? A pani premiérka bude veľmi dobre vedieť, o čom hovorím. Prihlásením sa k týmto dvom základným črtám potvrdili, že tak pani premiérka, ako pán predseda Národnej rady ako dvaja najvyšší ústavní činitelia sú predstaviteľmi čohosi, čo sa nazýva nová pravica. Apologétmi Hayeka, Saroyana, Huntingtona, ľudia, ktorí jednoducho v záujme presadenia cieľov trhu sú schopní akejkoľvek zbesilosti a sú schopní potláčať a potlačiť morálku (potlesk) do absolútnej roviny. To, o čom rozprával pán Sulík v tej ekonomickej časti svojho vystúpenia, je tragické v dobe, kedy všetci normálni predstavitelia politických prúdov zľava doprava majú jeden zásadný problém, a to je vyriešiť a vysporiadať sa s nárastom radikalizmu, ktorý prichádza či zľava, a už dnes otvorene existujú filozofické prúdy, ktoré otvorene publikujú a hovoria názory o vyčerpaní sa kapitalizmu, od nutnosti vrátiť sa k silnej radikálnej socialistickej revolúcii, k zmene vlastníckych vzťahov. Áno, pán Poliačik, prečítajte si niektoré veci. A takisto pohľady sprava. Darmo sa usmievate. Dnes najväčší, najväčší problém, najväčší problém pre všetkých normálnych predstaviteľov politických prúdov bude, ako nájsť a optimalizovať to, na čom máme, predpokladám, všetci záujem, aj my sociálni demokrati na Slovensku, a to je optimálne fungovanie alebo využívanie pozitív trhu, voľného trhu. A na druhej strane nájsť tú optimálnu mieru štátnej intervencie a garancie a nájsť tú vyváženosť, aby systém bol schopný sa produkovať a reprodukovať. To je ten základný problém. A to je problém novej pravice, ktorá hovorí, najväčším nepriateľom voľného trhu je nadmiera demokracie. A nadmieru demokracie nie je lepšie potlačiť ináč ako ovládnutím parlamentných demokratických systémov cez menšinové strany a cez ľudí, ako je premiérka Radičová a ako je predseda parlamentu v Slovenskej republike Sulík. (Potlesk.) Sú to ľudia, a prečítajte si niektoré veci, ktorí hovoria otvorene, akým spôsobom treba implementovať mechanizmy občianskej spoločnosti tak, aby názorová rozmanitosť, ktorá vedie k vysokej miere solidarity, nemohla byť nástrojom potlačenia absolútneho voľného trhu. Prečítajte si to. A my dnes tu máme počúvať nejakého človeka, ktorý okrem urážok ľudí, ktorí si dovolia mať iný názor na tento elementárny problém, ktorý netrápi len Slovensko, ale celý civilizovaný, demokratický svet a ktorý nám tu začne tvrdiť tieto bludy. V tom je to nebezpečenstvo a v tom je vaše nebezpečenstvo, pani premiérka Radičová, že vy na tej, na tom pozlátku alebo tom obraze tzv. solidárneho a sociálneho politika, ktorý chce získať tú veľkú masu, aby presadil svoje názory, absolútne idete v intenciách prúdu novej pravice. A druhá vec je otázka morálky. Pán predseda Národnej rady, ja si vyprosujem, ste prvý medzi rovnými, vy tu nie ste na to, aby ste hodnotili, kto je primitív, kto nie je primitív, kto má IQ také, kto má IQ také, kto môže byť to a kto nemôže byť to. Vy tu máte zvládať procesy, ktoré sú stanovené po prvé zákonom a ktoré určuje suma obvyklostí, zvyklostí a reálnej, dnes už skoro dvadsaťročnej skúsenosti nezávislého slovenského parlamentarizmu. To je vaša úloha. A nie sa tu postaviť a tváriť sa ako otec vlasti, ako riaditeľ firmy, ktorý bude s nami manipulovať a narábať, ako sa mu zapáči. Problém nie je v našej ješitnosti a urazenosti, problém je v tom, že vy ako predstaviteľ štátu, ako predstaviteľ Národnej rady a, bohužiaľ, predstaviteľ možno alebo reprezentant piatich percent, desiatich percent, nech dvanástich percent ľudí, diktujete podmienky, ktoré ohrozujú stabilitu tohto štátu a ktoré idú narušiť mechanizmy (potlesk), na základe ktorých funguje táto krajina v nezávislosti skoro 20 rokov. A to je na pováženie. A preto, pani premiérka, zdvihnem ruku za vaše odvolanie aj preto, že ste ideologickým apologétom prúdu, o ktorom som hovoril, aj preto, že nie ste schopná svojou autoritou, ktorú nemáte, sa proti takejto tendencii postaviť. Ďakujem. (Potlesk.)